ET Euroopa Liidu Teataja C 197/9

Euroopa Parlamendi ja nõukogu määruse (EL) nr 1151/2012 (põllumajandustoodete ja toidu kvaliteedikavade kohta) artikli 50 lõike 2 punkti a kohase taotluse avaldamine

(2016/C 197/09)

Käesoleva dokumendi avaldamine annab õiguse esitada taotluse suhtes vastuväiteid vastavalt Euroopa Parlamendi ja nõukogu määruse (EL) nr 1151/2012 (1) artiklile 51.

KOONDDOKUMENT

„Carmarthen Ham”

EL nr: UK-PGI-0005-01229-19.5.2014

KGT ( X ) KPN ( )

1. Nimetus

„Carmarthen Ham”

2. Liikmesriik või kolmas riik

Ühendkuningriik

3. Põllumajandustoote või toidu kirjeldus

3.1. Toote liik

Klass 1.2. Lihatooted (kuumtöödeldud, soolatud, suitsutatud jne)

3.2. Punktis 1 esitatud nimetusele vastava toote kirjeldus

„Carmarthen Ham” (Carmartheni sink) on seajalgadest valmistatud, õhus kuivatatud soolasink. Sink riputatakse kuivama ümbritseva keskkonna temperatuuril 16–26 °C kuueks kuni üheksaks kuuks. Carmartheni singi vanust arvestatakse alates soolamise päevast.

Valmis sink on alaosas ümara väliskujuga ja ülaosas kitsenev. Terve Carmartheni singi välispind on tumebeeži värvi ning nahk (või kamar) tundub puudutades kõva ja kuiv, nö nahkjas.

Carmartheni singi viilud on ühtlast sügavroosat kuni tumepunast värvi, millesse on segunenud kreemja tooniga rasv. Sink on kergelt soolaka magusa sealihamaitsega ja pehme vetruva tekstuuriga. Sel on kerge mahe soolakas maitse, jättes suhu tunde, et liha on ühtlasi õrn ja sulav. Carmartheni singil on õhus kuivatatud singile iseloomulik hõrk aroom. Sink laguneb lahtitõmbamisel koost ja on siidpehme tekstuuriga.

Carmartheni singi keemilised omadused:

Gr/100 gr valgusisaldus 26,8 süsivesikusisaldus 0,0 sellest on suhkruid 0,0 rasvasisaldus 5,9 sellest on küllastunud rasvhappeid 2,5 monoküllastumata rasvhapped 2,8 polüküllastumata rasvhapped 0,5 energiasisaldus 673,9 kJ/100 g 160,3 kcal/100 g soolasisaldus 7,3 g

Kamara aluse pinna koorene rasvakiht ei tohi ületada suurimat lubatavat sügavust 5 mm.

Sinki pakutakse ja turustatakse terve singina või konditustatuna, viilutatuna ning vastavalt tarbijate vajadustele erinevat kaalu ja eri suuruses tükkideks pakendatuna.

3.3. Sööt (üksnes loomse päritoluga toodete puhul) ja tooraine (üksnes töödeldud toodete puhul)

Tunnustatud tapamajadest saadud värsked 8–10 kg kaaluvad sea tagajalad. Landrassi, suurt valget inglise või uelsi tõugu või nende tõugude ristamisel saadud sea värsked tagajalad.

Söögisool

Säilitusained (kaaliumnitraat (E252), naatriumnitrit (E 250))

3.4. Tootmise erietapid, mis peavad toimuma määratletud geograafilises piirkonnas

— Seajalgade korrastamine ja õigesse kujusse lõikamine;

— säilitusaine lisamine;

— soola lisamine;

— uuesti soola lisamine;

— loputamine;

— singi võrku asetamine;

— singi valmimine või laagerdumine.

3.5. Sellise toote viilutamise, riivimise, pakendamise jm erieeskirjad, millele registreeritud nimetus osutab

—

3.6. Sellise toote märgistamise erieeskirjad, millele registreeritud nimetus osutab

—

4. Geograafilise piirkonna täpne määratlus

Määratletud geograafiline piirkond hõlmab Carmartheni linna ümbritsevat ala.

Piirkond algab kohast, kus Tafi jõgi suubub Carmartheni lahte, edasi piki Tafi jõge loode suunas kuni St Clearsi väikelinnani. Seejärel maanteel B4299 põhja poole Meidrimi külast läbi kuni maanteeni B4333. Edasi maanteel B4333 kagu suunas kuni Conwyl Elfedi külani. Conwyl Elfedi külast jätkata maanteel A484 lõuna suunas kuni Bronwydd Armsi külani ja seejärel maanteel B4301 kirde suunas kuni Pontarsaisi külani. Pärast Pontarsaisi maanteel A485 lõunasse kuni Abergwili külani ning seejärel maanteel A40 ida suunas kuni Nantgaredigi külani. Nantgaredigist maanteel B4310 lõuna poole ja siis samal maanteel kagu suunas kuni Drefachi külani (maanteede B4310 ja A48 ristumise koht). Pärast Drefachi jätkata piki Gwendraethi jõge Kidwelly kaudu Carmartheni laheni.

5. Seos geograafilise piirkonnaga

Carmartheni sink on õhus kuivatatud terve, kondiga soolasink, mis kaalub 4–5 kg ja laagerdub 6–9 kuud.

Kogu Walesis, sh Lääne-Walesis ja Carmartheni piirkonnas on sigu peetud pikka aega ning kogu Walesis ja Carmartheni piirkonnas on pered põlvest põlve Walesi sealiha säilitamiseks kuivsoolas soolanud. Carmartheni sinki hakati Carmartheni piirkonnas valmistama tänu sellele, et üks kohalik lihunik täheldas nõudlust rohkem kui kolm kuud laagerdunud (mis oli tollal tavaline laagerdumisaeg) singi järele ja huvi süüa seda sarnaselt Mandri-Euroopa sinkidele toorelt, mitte praetult ega keedetult, nagu oli tavaks.

Geograafilise piirkonna eripära põhineb oskustel ja mainel. Oskused on piirkonnas välja arenenud rohkem kui 30 aastaga.

Määratletud piirkonnas välja kujunenud oskused on töötlemisetapi, eriti järgmiste etappidega seotud konkreetsed oskused ja kogemused:

— jala õigesse kujusse lõikamine, st eemaldatakse liigne rasv ja liha, et saada soovitud kuju – alaosas ümar ja ülaosas kitsenev;

— lisatud säilitusainete ja soola täpne kogus varieerub veidi vastavalt singi kaalule ja suurusele ning tootmise ajale aastas. Raskemale ja suuremale singile tuleb lisada natukene rohkem soola ja säilitusaineid. Ka sink, mis valmistatakse suvekuudel, kui ümbritsev temperatuur on kõrgem, nõuab säilitamiseks pisut rohkem soola ja säilitusaineid kui jahedamatel talvekuudel valmistatud sink;

— singile uuesti soola lisamine ja sissehõõrumine. Soola lisamisega eemaldatakse lihast niiskus. Carmartheni singi tootmisel tuleb osata teada, millal on piisavalt niiskust eemaldatud. Selleks hinnatakse lihase tihkust nö sisetunde järgi, milleks on vaja põlvest põlve edasi antud oskust;

— singi laagerdumise jälgimine ja selle üle otsustamine, kas sink on valmis, hinnates singi tihkust ja kuivust puudutamise teel. Terve Carmartheni singi välispind on tumebeeži värvi ning nahk (või kamar) tundub puudutades kõva ja kuiv, nö nahkjas. Valminud Carmartheni singi omaduste puudutamisel äratundmine on põlvest põlve edasi antud oskus.

Carmartheni sinki on müüdud ajalooliselt kuulsal Carmartheni turul alates 1970. aastatest. Carmartheni singi kui kvaliteettoote ainulaadsed omadused on tänaseks laialdaselt tunnustatud ning toodet nõutakse taga kogu Walesis, Ühendkuningriigis ja mujalgi. Carmartheni sinki on serveeritud kuninglikel aiapidudel ning paljudes kuulsates hotellides ja restoranides, sh hotellis The Celtic Manor maineka turniiri „Ryder Cup” ajal 2010. aastal. Lisaks on Carmartheni sinki sageli kajastatud telesaadetes ja meedias ning tootele on konkursi „Great Taste Awards” raames antud Walesi parima eriroa auhind.

Viide spetsifikaadi avaldamisele

(Käesoleva määruse artikli 6 lõike 1 teine lõik)

https://www.gov.uk/government/publications/protected-food-name-carmarthen-ham-pgi

(1) ELT L 343, 14.12.2012, lk 1.